Matthew Theunissen moet nou dié stappe volgMatthew Theunissen Die Suid-Afrikaanse Menseregtekommissie (MRK) het die uitkoms bekend gemaak van sy ondersoek na ŉ haatspraak-klag teen Matthew Theunissen se beweerde rassistiese uitlatings op Facebook. Volgens die MRK is daar Dinsdag ŉ versoeningsvergadering gehou . ŉ Klag is op 3 Mei teen Theunissen by die MRK aanhangig gemaak nadat hy in reaksie op Fikile Mbalula, minister van sport, se onlangse verbod op sporttoernooie weens transformasie, uitlatings op Facebook gemaak het. “So no more sporting events for South Africa… I’ve never been more proud than to say our government are a bunch of K–S…yes, I said it so go and f–k yourselves you black f–ing c–s .” [sic], het op Theunissen se Facebook-profiel verskyn. Volgens die MRK het Theunissen onmiddellik reageer op die kommissie se pogings om met hom kontak te maak en het hy reeds in die openbaar om verskoning gevra. “Die partye het tydens ŉ versoeningsvergadering byeengekom waar Theunissen ingestem het tot spesifieke remediërende optrede in reaksie op sy oortreding. Dit is aangeteken en in ŉ skikkingsooreenkoms vervat.” Theunissen sal as deel van die skikkingsooreenkoms tussen drie en ses maande lank gemeenskapswerk doen in ŉ arm benadeelde area van Kaapstad. “Hierdie ervaring is bedoel om Theunissen bewus te maak van die behoefte aan transformasie en die uitdagings van arm benadeelde gemeenskappe in Kaapstad.” Theunissen moet ook navorsing doen oor anti-rassisme, diversiteit, transformasie en verdraagsaamheid in die algemeen. Hy moet ook woedebestuurterapie ondergaan. “Al die regstellende stappe wat deur Theunissen ondergaan word is vrywillig, sonder vergoeding, en op sy eie koste.” Die partye het ook ooreengekom dat Theunissen nie langer enige diskriminerende of aanstootlike taal sal publiseer of kommunikeer nie en vir die volgende 12 maande nie sosiale media sal gebruik nie. Lees alle vorige berigte oor Matthew Theunissen op Maroela Media.